Za bezchybnosť:
					                 Za MZ SR:
					            			     riaditeľka odboru legislatívneho
                                        					           JUDr. Marcela Božíková
				       		              Za Úrad vlády SR:
							         sekcia vládnej legislatívy
							    JUDr. Anna Hyžová
				              		                generálny riaditeľ	
							         sekcie vládnej legislatívy
				     			              JUDr. Štefan Grman, CSc.

NARIADENIE VLÁDY
 SLOVENSKEJ REPUBLIKY

z  23. mája 2001

o minimálnych bezpečnostných a zdravotných požiadavkách na pracovisko

Vláda Slovenskej republiky podľa § 16 ods. 1 písm. c) zákona Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení zákona č. 158/2001 Z. z.  nariaďuje: 

§ 1
Predmet úpravy

Toto nariadenie vlády Slovenskej republiky upravuje minimálne bezpečnostné a zdravotné požiadavky na pracovisko.

§ 2
Pracovisko

Pracoviskom sa na účely tohto nariadenia vlády rozumie miesto, ktoré je určené na výkon práce zamestnancov a akékoľvek iné miesto v priestoroch zamestnávateľa, ku ktorému má zamestnanec prístup počas svojej práce.

§ 3
Pôsobnosť

(1)	Toto nariadenie vlády sa vzťahuje na všetky pracoviská v odvetviach činnosti výrobnej sféry a nevýrobnej sféry okrem pracovísk uvedených v odseku 2.

(2)	 Toto nariadenie vlády sa nevzťahuje na
a)	dopravné prostriedky používané mimo pracoviska zamestnávateľa a na pracoviská v dopravných prostriedkoch,
b)	dočasné pracoviská alebo mobilné pracoviská,
c)	pracoviská, na ktorých sa vykonáva banská činnosť a dobývanie ložísk nevyhradených nerastov,1)
d)	rybárske plavidlá,
e)	polia, lesy a iné plochy, ktoré sú súčasťou pôdohospodárskeho pracoviska a lesníckeho pracoviska a  sú situované mimo jeho objektov.

§ 4
Všeobecné požiadavky

Na zaistenie bezpečnosti a ochrany zdravia zamestnancov na pracovisku zamestnávateľ zabezpečí pracovisko tak, aby
a)	dopravné cesty k núdzovým východom a samotné núdzové východy boli trvalo voľné a mohli sa kedykoľvek používať,
b)	sa vykonávala údržba pracoviska, pracovných prostriedkov a zariadení, najmä tých, ktoré sú uvedené v prílohách č. 1 a  2 k tomuto nariadeniu vlády, a aby každá zistená závada, ktorá má vplyv na bezpečnosť a ochranu zdravia zamestnancov, sa čo najskôr odstránila,
c)	pracovisko,  pracovné prostriedky a zariadenia, najmä tie, ktoré sú uvedené v bode 6.  prílohy č. 1  k tomuto nariadeniu vlády a v bode 6. prílohy č. 2 k  tomuto nariadeniu vlády,  sa pravidelne čistili a udržiavali tak, aby zodpovedali  primeranej úrovni hygieny,
d)	bezpečnostné prostriedky a zariadenia určené na prevenciu alebo vylúčenie nebezpečenstiev, najmä tých, ktoré sú uvedené v prílohe č. 1 a  2 k tomuto nariadeniu vlády,  sa pravidelne udržiavali a kontrolovali za účelom zabezpečenia ich funkčnosti.

§ 5 
Informovanie zamestnancov

Zamestnávateľ zabezpečí, aby zamestnanci,  zástupcovia zamestnancov pre bezpečnosť a ochranu zdravia pri práci2) a príslušný odborový orgán boli informovaní v súlade s osobitným predpisom o všetkých opatreniach vykonávaných  na zaistenie bezpečnosti a ochrany zdravia na pracovisku.

§ 6
Účasť zamestnancov

Zamestnávateľ umožní zamestnancom, zástupcom zamestnancov pre bezpečnosť a ochranu zdravia pri práci  a príslušnému odborovému orgánu zúčastňovať sa na riešení problematiky, ktorú upravuje toto nariadenie vlády.
_______________________________
1) § 2 a § 3 písm. a) zákona SNR č. 51/1988 Zb. o banskej činnosti a o štátnej banskej správe v znení neskorších predpisov
2)  §  10 zákona Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení neskorších predpisov

§ 7
Spoločné a prechodné ustanovenia 

(1)	Pracovisko, ktoré bude uvedené do prevádzky po nadobudnutí účinnosti tohto nariadenia,  musí vyhovovať  požiadavkám na bezpečnosť a ochranu zdravia na pracovisku uvedeným v prílohe č. 1.

(2)	Pracovisko uvedené do prevádzky pred nadobudnutím účinnosti tohto nariadenia vlády musí spĺňať minimálne požiadavky na bezpečnosť a ochranu zdravia na pracovisku, uvedené v prílohe č. 2,  najneskôr do dvoch rokov od nadobudnutia účinnosti nariadenia vlády. 

(3)	Zmeny na pracovisku  vykonané po nadobudnutí účinnosti tohto nariadenia vlády musia vyhovovať  požiadavkám na bezpečnosť a ochranu zdravia na pracovisku uvedeným v prílohe č. 1.        

§ 8
Účinnosť

Toto nariadenie vlády nadobúda účinnosť 1. júna  2001.

                                                                              Mikuláš Dzurinda
							     predseda vlády			
						            Slovenskej republiky				   

Príloha č. 1 
k nariadeniu vlády č. .../2001 Z. z.

Požiadavky na bezpečnosť a ochranu zdravia na pracovisku, ktoré bude uvedené do prevádzky po nadobudnutí účinnosti tohto nariadenia vlády

1. Všeobecne
Požiadavky uvedené v tejto prílohe sa uplatňujú vždy, keď to vyžaduje charakter pracoviska, činnosť, okolnosti alebo riziko ohrozenia zdravia.

2. Stabilita a pevnosť
Budovy, v ktorých sú umiestené pracoviská, musia svojou konštrukciou a pevnosťou vyhovovať účelu ich používania.

3. Elektrické inštalácie
Elektrická inštalácia sa musí navrhnúť a vyhotoviť tak, aby nebola zdrojom nebezpečenstva požiaru alebo výbuchu osoby musia byť primerane chránené pred nebezpečenstvom úrazu, ktorý by mohol byť spôsobený priamym alebo nepriamym kontaktom s elektrickou inštaláciou.
Návrh, vyhotovenie a výber materiálov a ochranných zaradení musia zodpovedať napätiu, podmienkam prostredia  a spôsobilosti osôb, ktoré majú prístup k častiam inštalácie.

4. Únikové cesty a núdzové východy
4.1. Únikové cesty a núdzové východy musia zostať trvalo voľné a musia trvalo viesť najkratšou možnou cestou na voľné priestranstvo alebo do bezpečného priestoru.

4.2. V prípade nebezpečenstva musia mať zamestnanci možnosť rýchlo a čo najbezpečnejšie opustiť všetky pracoviská.

4.3. Počet, rozmiestnenie a rozmery únikových ciest a núdzových východov závisia od charakteru, vybavenia a rozmerov pracovísk a od maximálneho počtu osôb, ktoré sa môžu na týchto pracoviskách nachádzať.

4.4. Dvere núdzových východov sa musia otvárať smerom von.
Pre núdzové východy nie je možné použiť posuvné dvere alebo otáčavé dvere.
Dvere núdzových východov nesmú byť zamknuté alebo zaistené takým spôsobom, ktorý by znemožňoval ich jednoduché a rýchle otvorenie osobe, ktorá ich v prípade nebezpečenstva použije.

4.5. Určené únikové cesty a núdzové východy sa musia označiť značkami podľa osobitných predpisov.

Značky sa musia umiestniť na vhodných miestach a vyhotoviť trvanlivým spôsobom.

4.6. Únikové dvere nesmú byť uzamknuté.
Únikové cesty, núdzové východy a  dopravné cesty a dvere k nim vedúce musia byť trvalo voľné, aby mohli byť kedykoľvek bez  problémov použité.

4.7. Únikové cesty a núdzové východy, ktoré vyžadujú osvetlenie, sa musia vybaviť núdzovým osvetlením primeranej intenzity pre prípad výpadku osvetlenia.

5. Zisťovanie a hasenie požiaru
5.1. V závislosti od veľkosti a spôsobu využívania budov, od ich vybavenia a v závislosti od fyzikálnych a chemických vlastností látok, ktoré sa v nich nachádzajú, a od maximálneho potenciálneho počtu prítomných osôb, sa musia pracoviská vybaviť vhodným protipožiarnym zariadením a v prípade potreby detektormi požiaru a výstražnými systémami.

5.2. Neautomatické protipožiarne zariadenia musia byť ľahko prístupné a jednoducho použiteľné. Tieto zariadenia sa musia označiť značkami podľa osobitných predpisov. Značky sa musia  umiestniť na vhodných miestach a vyhotoviť trvanlivým spôsobom.

6. Vetranie uzatvorených pracovísk.
6.1. Na uzatvorených pracoviskách je potrebné vykonať opatrenia na zabezpečenie dostatočného prívodu čerstvého vzduchu so zreteľom na používané pracovné postupy a fyzickú záťaž zamestnancov.
Ak je použité nútené vetranie, musí sa udržiavať v prevádzkyschopnom stave.
Ak je to potrebné na ochranu zdravia zamestnancov, musí každú poruchu núteného vetrania indikovať kontrolný systém.

6.2. Klimatizácia alebo mechanické vetranie sa musia prevádzkovať takým spôsobom, aby zamestnanci neboli vystavení prievanu spôsobujúcemu tepelnú nepohodu.
Akékoľvek odpady a nečistoty, ktoré môžu bezprostredne ohroziť zdravie zamestnancov znečistením ovzdušia, sa musia bezodkladne odstrániť. 

7. Teplota na pracovisku
7.1. Počas pracovného času teplota v miestnostiach, v ktorých sú umiestnené pracoviská, musí byť primeraná  s ohľadom na použité pracovné postupy a fyzickú záťaž zamestnancov.

7.2. Teplota v odpočívacích priestoroch, služobných miestnostiach, zariadeniach pre osobnú hygienu,  jedálňach a v miestnostiach prvej pomoci musí byť primeraná účelu týchto priestorov.

7.3. Okná, strešné okná, svetlíky a sklenené obvodové segmenty musia zabraňovať nadmernému pôsobeniu slnečného svetla  vo vzťahu k charakteru práce a pracoviska.

8. Prirodzené a umelé osvetlenie pracovísk
8.1. Pracoviská sa musia čo v najväčšej miere osvetliť prirodzeným svetlom a vybaviť umelým osvetlením primeraným  bezpečnosti a ochrane zdravia zamestnancov.

8.2. Osvetlenie v miestnostiach, v ktorých sa nachádzajú pracoviská a na chodbách, sa musí umiestniť tak, aby nehrozilo žiadne nebezpečenstvo úrazu zamestnancov ako dôsledok druhu a spôsobu inštalovaného osvetlenia.

8.3. Pracoviská, na ktorých sú zamestnanci osobitne vystavení nebezpečenstvu v prípade poruchy umelého osvetlenia, sa musia vybaviť núdzovým osvetlením primeranej intenzity.

9. Podlahy, steny, stropy miestností a strechy
9.1. Podlahy pracovísk nesmú mať žiadne nebezpečné hrboly, diery alebo šikmé plochy a musia byť pevné, stabilné a nešmykľavé.

9.2. Pracovné priestory, v ktorých sú pracoviská, musia mať primeranú izoláciu s ohľadom na druh prevádzky a fyzickú aktivitu zamestnancov.

9.3. Povrchy podláh, stien a stropov v miestnostiach musia byť také, aby ich bolo možné čistiť a obnovovať tak, aby spĺňali primeraný hygienický štandard.

9.4. Priehľadné alebo priesvitné steny, najmä celosklenené priečky v miestnostiach alebo v blízkosti pracoviska a dopravných komunikácií sa musia viditeľne označiť a vyrobiť z bezpečných materiálov, alebo musia byť voči takýmto miestam alebo dopravným komunikáciám chránené, aby sa zabránilo kontaktu zamestnancov s týmito stenami alebo ich zraneniu spôsobenému rozbitím týchto stien.

9.5. Prístup na strechy vyrobené z materiálov s nedostatočnou pevnosťou sa nesmie povoliť bez takého vybavenia, ktoré zaistí, že práca na streche sa vykoná bezpečným spôsobom.

10. Okná a strešné okná
10.1. Zamestnanci musia mať možnosť otvoriť, zatvoriť, nastaviť alebo zaistiť okná a ventilátory bezpečným spôsobom. Keď sú otvorené, nesmú byť v takej polohe, aby predstavovali nebezpečenstvo pre zamestnancov.

10.2. Okná a strešné okná musia byť navrhované s takým vybavením alebo musia byť vybavené takými zariadeniami, aby umožňovali ich vyčistenie bez nebezpečenstva pre zamestnancov, vykonávajúcich túto činnosť alebo pre zamestnancov nachádzajúcich sa v budove alebo v jej okolí.

11. Dvere a brány
11.1. Umiestnenie, počet, rozmery dverí a brán a materiál použitý na ich konštrukciu závisia od charakteru a používania miestností alebo priestorov.

11.2. Priehľadné dvere sa musia primerane označiť v úrovni zraku zamestnanca.

11.3. Výkyvné dvere a brány musia byť priehľadné alebo musia mať vhodne umiestnené a rozmermi primerané priehľadné plochy.

11.4. Ak nie sú priehľadné alebo priesvitné plochy na dverách a bránach vyrobené z bezpečných materiálov a ak existuje nebezpečenstvo poranenia zamestnancov pri rozbití dvier alebo brány,  musia sa  tieto plochy chrániť pred rozbitím.

11.5. Posuvné dvere sa musia vybaviť bezpečnostným zariadením na ochranu pred vykoľajením a vypadnutím.

11.6. Dvere a brány otvárajúce sa smerom nahor sa musia vybaviť mechanizmom, ktorý ich zaistí proti samovoľnému  pádu.

11.7. Dvere na únikových cestách sa musia primerane označiť a dať zvnútra kedykoľvek otvoriť bez osobitnej pomoci. 
Tieto dvere sa musia dať otvoriť, keď sú pracoviská obsadené.

11.8. Ak je pre chodcov nebezpečné prechádzať cez  bránu určenú pre dopravné prostriedky, musia sa v jej bezprostrednej blízkosti umiestniť aj dvere pre chodcov. Takéto dvere sa musia zreteľne označiť a musia byť neustále priechodné.

11.9. Mechanické dvere sa musia funkčne riešiť tak, aby nevytvárali pre zamestnancov nebezpečenstvo úrazu.
Musia sa vybaviť ľahko identifikovateľným a dostupným núdzovým vypínacím zariadením. Ak sa v prípade výpadku elektrickej energie automaticky neotvoria, musí byť možnosť otvoriť ich ručne.

12. Dopravné komunikácie – nebezpečné priestory
12.1. Dopravné komunikácie, vrátane schodísk, pevných rebríkov, nakladacích plošín a rámp sa musia umiestniť a dimenzovať tak, aby zabezpečili ľahký, bezpečný a vhodný prístup pre chodcov alebo vozidlá, ktorý nebude ohrozovať zamestnancov nachádzajúcich sa v blízkosti dopravných komunikácií.

12.2. Komunikácie určené pre chodcov a na prepravu tovaru sa musia vyhotoviť so zreteľom na počet používateľov a druh činností na nich vykonávaných.

12.3. Medzi dopravnými komunikáciami pre vozidlá a dverami, bránami, priechodmi pre chodcov, chodbami a schodiskami musí byť dostatočný voľný priestor.

12.4. Keď si to použitie a vybavenie miestností z dôvodu ochrany zamestnancov vyžaduje, dopravné komunikácie sa musia zreteľne vyznačiť.

12.5. Ak sa na pracoviskách vyskytujú nebezpečné priestory, v ktorých vzhľadom na charakter práce existuje nebezpečenstvo pádu zamestnancov alebo predmetov,  musia sa takéto pracoviská vybaviť zariadeniami, ktoré zabránia vstupu neoprávneným osobám do týchto priestorov.
Na ochranu zamestnancov oprávnených vstupovať do nebezpečných priestorov sa musia vykonať primerané opatrenia.
Nebezpečné priestory sa musia zreteľne označiť.

13. Osobitné opatrenia pre eskalátory a prepravníky
Činnosť eskalátorov a prepravníkov musí byť bezpečná.
Musia sa vybaviť potrebným bezpečnostným zariadením a ľahko identifikovateľným a dostupným núdzovým vypínacím zariadením. 

14. Nakladacie plošiny a rampy
14.1. Nakladacie plošiny a rampy musia vyhovovať rozmerom nákladu, ktorý má byť prepravovaný.

14.2. Nakladacie plošiny musia mať aspoň jeden východ. Ak je to technicky realizovateľné, plošiny presahujúce určitú dĺžku musia mať východ na každom konci.

14.3. Nakladacie rampy musia byť bezpečné, aby sa zabránilo pádom zamestnancov z týchto rámp, prípadne iným úrazom.

15. Rozmery  miestností a voľný priestor v miestnostiach – voľnosť pohybu na pracovisku
15.1. Pracovné miestnosti musia mať dostatočnú podlahovú plochu, výšku a voľný priestor, aby sa umožnilo zamestnancom vykonávať prácu bez ohrozenia ich  bezpečnosti, zdravia alebo pracovnej pohody.

15.2. Rozmery voľného neobsadeného priestoru na pracovisku sa musia vypočítať tak, aby umožňovali zamestnancom dostatočnú voľnosť pohybu pri vykonávaní ich práce. 
Ak to nie je možné dosiahnuť na pracovisku z osobitných dôvodov, musí mať zamestnanec  zabezpečenú dostatočnú voľnosť pohybu v blízkosti jeho pracovného miesta.

16. Oddychové miestnosti
16.1. Tam, kde to bezpečnosť a ochrana zdravia zamestnancov vyžaduje, najmä vzhľadom na druh vykonávanej činnosti, alebo ak počet zamestnancov prekročí určitú hodnotu, musia mať zamestnanci k dispozícii ľahko prístupnú oddychovú miestnosť.
Toto ustanovenie sa nevzťahuje na zamestnancov v kanceláriách alebo v podobných pracovných priestoroch, ktoré počas prestávky umožňujú primeranú relaxáciu.

16.2. Oddychové miestnosti musia byť dostatočne veľké a musia byť vybavené dostatočným počtom stolov a stoličiek s operadlami  pre určitý počet zamestnancov.

16.3. V oddychových miestnostiach sa musia vykonať opatrenia na ochranu nefajčiarov pred obťažovaním a účinkami tabakového dymu.

16.4. Ak je pracovný čas pravidelne a často prerušovaný a nie je k dispozícii oddychová miestnosť, musia sa vytvoriť iné priestory, v ktorých sa zamestnanci  môžu zdržiavať počas takýchto prerušení, kedykoľvek je to potrebné na zaistenie ich  bezpečnosti a ochrany zdravia.  V týchto priestoroch sa musia vykonať opatrenia na ochranu nefajčiarov pred obťažovaním a účinkami tabakového dymu.

17. Tehotné ženy a dojčiace matky
Tehotné ženy a dojčiace matky musia mať možnosť oddychovať poležiačky v primeraných podmienkach. 

18. Zariadenia pre osobnú hygienu
18. 1. Šatne a uzamykateľné skrinky

18.1.1. Ak sú zamestnanci povinní nosiť špeciálny pracovný odev a nemôžu sa prezliekať z dôvodu ochrany zdravia alebo zachovania súkromia v inej miestnosti, musia mať k dispozícii primeranú šatňu.
Šatňa musí byť ľahko prístupná, musí mať dostatočnú kapacitu a musí sa vybaviť  nábytkom na sedenie.

18.1.2. Šatne musia byť dostatočne veľké a musia sa vybaviť zariadením, ktoré umožní každému zamestnancovi  uzamknúť  jeho odev a obuv počas pracovného času. 
Ak si to okolnosti vyžadujú (napr. nebezpečné látky, vlhkosť, nečistota), uzamykateľné skrinky pre pracovné oblečenie sa musia oddeliť od uzamykateľných skriniek pre civilné oblečenie a v odôvodnených prípadoch umiestniť v oddelených miestnostiach.

18.1.3. Musia sa vykonať opatrenia na oddelenie šatní alebo na oddelené používanie šatní pre mužov a pre ženy.

18.1.4. Ak podľa bodu 18.1.1. nie sú šatne potrebné, musí mať každý zamestnanec k dispozícii miesto na odkladanie svojho oblečenia.

18.2. Sprchy a umývadlá

18.2.1. Ak to vyžaduje charakter práce alebo z dôvodu ochrany zdravia, musia mať zamestnanci k dispozícii primeraný počet  vhodných spŕch.
Musia sa vykonať opatrenia na oddelenie sprchovacích miestností alebo na oddelené používanie spŕch pre mužov a ženy.

18.2.2. Sprchovacie miestnosti musia byť dostatočne veľké, aby umožnili každému zamestnancovi umyť sa bez prekážok v podmienkach primeraného hygienického štandardu.
Sprchy sa musia vybaviť teplou vodou a studenou tečúcou vodou.

18.2.3. Ak podľa bodu 18.2.1. sprchy nie sú potrebné, v blízkosti pracovísk a šatní musí byť k dispozícii vhodná miestnosť s umývadlami s tečúcou vodou (v prípade potreby teplou).
Umývadlá sa musia oddeliť alebo používať oddelene pre mužov a ženy, ak je to nevyhnutné z dôvodu zachovania súkromia.

18.2.4. Ak sú miestnosti so sprchami alebo umývadlami od šatní oddelené, musí byť medzi nimi jednoduchý priechod.

18.3.  Záchody a umývadlá
V blízkosti pracovísk, oddychových miestností, šatní, miestností so sprchami alebo umývadlami  musia byť k dispozícii oddelené zariadenia pre osobnú hygienu s dostatočným počtom záchodov a umývadiel.
Musia sa vykonať opatrenia na oddelenie  záchodov alebo na oddelené používanie záchodov pre mužov a pre ženy.

19. Miestnosti na poskytnutie prvej pomoci
19.1. Ak si to vyžaduje veľkosť pracovných priestorov, druh vykonávanej činnosti a frekvencia výskytu nehôd, musí byť k dispozícii jedna alebo viac miestností na poskytnutie prvej pomoci.

19.2. Miestnosti na poskytnutie prvej pomoci sa musia vybaviť základnými zariadeniami a prostriedkami pre poskytovanie prvej pomoci a musia byť ľahko prístupné aj pre manipuláciu s nosidlami.
Tieto miestnosti sa musia označiť značkami podľa osobitného predpisu. 

19.3. Okrem toho primerané vybavenie pre prvú pomoc musí byť dostupné na všetkých miestach, kde si to pracovné podmienky vyžadujú.
Toto vybavenie sa musí vhodne označiť a byť ľahko prístupné.

20. Zdravotne postihnutí zamestnanci
Ak je to potrebné, pracoviská musia byť usporiadané tak, aby boli vytvorené podmienky pre zdravotne postihnutých zamestnancov.
Toto ustanovenie sa vzťahuje predovšetkým na zariadenia, ktoré zdravotne postihnutí zamestnanci používajú, najmä na dvere, chodby, schodiská, sprchy, umývadlá a záchody, ako aj na pracoviská, na ktorých sú  priamo zdravotne postihnuté osoby zamestnané.

21. Vonkajšie pracoviská (osobitné ustanovenia)

21.1. Pracoviská, dopravné komunikácie a ďalšie plochy a zariadenia na otvorenom priestranstve, ktoré používajú zamestnanci alebo na ktorých zamestnanci vykonávajú pracovnú činnosť, musia byť usporiadané tak, aby sa chodci a mobilné mechanizmy mohli bezpečne pohybovať.
Body 12, 13 a 14 sa tiež vzťahujú na hlavné dopravné komunikácie na pracovisku (dopravné komunikácie vedúce k stálym pracoviskám), na dopravné komunikácie používané na pravidelnú údržbu a kontrolu  zariadení a na nakladacie plošiny.
Bod 12 sa tiež vzťahuje na vonkajšie pracoviská. 

21.2. Vonkajšie pracoviská sa musia primerane osvetliť umelým osvetlením, ak denné svetlo nie je dostatočné.

21.3. Ak zamestnanci vykonávajú prácu na vonkajších pracoviskách,  musia sa takéto pracoviská,  pokiaľ je to potrebné, upraviť tak, aby zamestnanci
a)	boli chránení pred nepriaznivými poveternostnými podmienkami a ak je to potrebné pred padajúcimi predmetmi
b)	neboli vystavení škodlivej hladine hluku ani iným škodlivým vonkajším vplyvom, ako sú plyny, výpary alebo prach
c)	boli schopní v prípade nebezpečenstva rýchle opustiť svoje pracoviská, alebo aby im mohla byť poskytnutá okamžitá pomoc
d)	nemohli sa pošmyknúť alebo spadnúť.

Príloha č. 2
k nariadeniu vlády č. .../2001 Z. z.

Minimálne požiadavky na bezpečnosť a ochranu zdravia pre pracovisko uvedené do prevádzky pred nadobudnutím účinnosti tohto nariadenia vlády

1. Všeobecne
Požiadavky uvedené v tejto prílohe sa uplatňujú vždy, keď to vyžaduje charakter pracoviska, činnosť, okolnosti alebo riziko ohrozenia zdravia

2. Stabilita a pevnosť
Budovy, v ktorých sú umiestené pracoviská, musia svojou konštrukciou a pevnosťou vyhovovať účelu ich používania.

3. Elektrické inštalácie
Elektrická inštalácia sa musí navrhnúť a vyhotoviť tak, aby nebola zdrojom nebezpečenstva požiaru alebo výbuchu osoby sa musia primerane chrániť pred nebezpečenstvom úrazu, ktorý by mohol byť spôsobený priamym alebo nepriamym kontaktom s elektrickou inštaláciou.

Návrh, vyhotovenie a výber materiálov a ochranných zaradení musí zodpovedať napätiu, podmienkam prostredia  a spôsobilosti osôb, ktoré majú prístup k častiam inštalácie.

4. Únikové cesty a núdzové východy
4.1. Únikové cesty a núdzové východy musia zostať trvalo voľné a musia trvalo viesť najkratšou možnou cestou na voľné priestranstvo alebo do bezpečného priestoru.

4.2. V prípade nebezpečenstva musia mať zamestnanci možnosť rýchlo a čo najbezpečnejšie opustiť všetky pracoviská.

4.3. Musí sa zabezpečiť primeraný počet únikových ciest a núdzových východov.

4.4. Dvere núdzových východov sa musia otvárať smerom von.
Pre núdzové východy nie je možné použiť posuvné alebo otáčavé dvere.
Dvere núdzových východov sa nesmú zamknúť alebo zabezpečiť takým spôsobom, ktorý by v prípade potreby znemožňoval ich jednoduché a rýchle otvorenie.

4.5. Určené únikové cesty a núdzové východy sa musia označiť značkami podľa osobitných predpisov.

Značky sa musia umiestniť na vhodných miestach a vyhotoviť trvanlivým spôsobom.

4.6. Únikové dvere sa nesmú uzamknúť.
Únikové cesty, núdzové východy a  dopravné cesty a dvere k nim vedúce musia byť voľné, aby sa mohli kedykoľvek bez  problémov použiť.

4.7. Únikové cesty a núdzové východy, ktoré vyžadujú osvetlenie, sa musia vybaviť núdzovým osvetlením primeranej intenzity pre prípad výpadku osvetlenia.

5. Zisťovanie a hasenie požiaru
5.1. V závislosti od veľkosti a spôsobu využívania budov, od ich vybavenia a v závislosti od fyzikálnych a chemických vlastností látok, ktoré sa v nich nachádzajú a od maximálneho potenciálneho počtu prítomných osôb, sa musia pracoviská vybaviť vhodným protipožiarnym zariadením a v prípade potreby detektormi požiaru a výstražnými systémami.

5.2. Neautomatické protipožiarne zariadenia musia byť ľahko prístupné a jednoducho použiteľné. Tieto zariadenia sa musia označiť značkami podľa osobitných predpisov.
Značky sa musia umiestniť na vhodných miestach a vyhotoviť trvanlivým spôsobom.

6. Vetranie uzatvorených pracovísk
6.1. Na uzatvorených pracoviskách je potrebné vykonať opatrenia na zabezpečenie dostatočného prívodu čerstvého vzduchu so zreteľom na používané pracovné postupy a fyzickú záťaž zamestnancov.
Ak je použité nútené vetranie, musí sa udržiavať v prevádzkyschopnom stave.
Ak je to potrebné na ochranu zdravia zamestnancov, musí každú poruchu núteného vetrania indikovať kontrolný systém.

6.2. Klimatizácia alebo mechanické vetranie sa musia prevádzkovať takým spôsobom, aby zamestnanci neboli vystavení prievanu spôsobujúcemu tepelnú nepohodu.
Akékoľvek odpady a nečistoty, ktoré môžu bezprostredne ohroziť zdravie zamestnancov znečistením ovzdušia, sa musia bezodkladne odstrániť. 

7. Teplota na pracovisku
7.1. Počas pracovnej doby teplota v miestnostiach, v ktorých sú umiestnené pracoviská, musí byť primeraná s ohľadom na použité pracovné postupy a fyzickú záťaž zamestnancov.

7. 2. Teplota v odpočívacích priestoroch, služobných miestnostiach, zariadeniach pre osobnú hygienu,  jedálňach a v miestnostiach prvej pomoci musí byť primeraná účelu týchto priestorov.

7.3. Okná, strešné okná, svetlíky a sklenené obvodové segmenty musia zabraňovať nadmernému pôsobeniu slnečného svetla  vo vzťahu k charakteru práce a pracoviska.

8. Prirodzené a umelé osvetlenie pracovísk
8.1. Pracoviská sa musia čo v najväčšej miere osvetliť prirodzeným svetlom a  vybaviť umelým osvetlením primeraným  bezpečnosti a ochrane zdravia zamestnancov.

8.2. Pracoviská, na ktorých sú zamestnanci vystavení nebezpečenstvu v prípade poruchy umelého osvetlenia, sa musia vybaviť núdzovým osvetlením primeranej intenzity.

9. Dvere a brány
9.1. Priehľadné dvere sa musia primerane označiť v úrovni zraku zamestnanca.

9.2. Výkyvné dvere a brány musia byť priehľadné alebo musia mať vhodne umiestnené a rozmermi primerané priehľadné plochy.

10. Dopravné komunikácie – nebezpečné priestory
Ak sa na pracoviskách vyskytujú nebezpečné priestory, v ktorých vzhľadom na charakter práce existuje nebezpečenstvo pádu zamestnancov alebo predmetov,  musia sa takéto pracoviská vybaviť zariadeniami, ktoré zabránia vstupu neoprávneným osobám do týchto priestorov.
Na ochranu zamestnancov oprávnených vstupovať do nebezpečných priestorov sa musia vykonať primerané opatrenia.
Nebezpečné priestory sa musia zreteľne označiť.

11. Oddychové miestnosti
11.1 Tam, kde to bezpečnosť a ochrana zdravia zamestnancov vyžaduje najmä vzhľadom na druh vykonávanej činnosti, alebo ak počet zamestnancov prekročí určitú hodnotu, musia mať zamestnanci k dispozícii ľahko prístupnú oddychovú miestnosť.
Toto ustanovenie sa nevzťahuje na zamestnancov v kanceláriách alebo v podobných pracovných priestoroch, ktoré počas prestávky umožňujú primeranú relaxáciu.

11.2. Miestnosti a priestory sa musia vybaviť stolmi a stoličkami s operadlami.

11.3. V oddychových miestnostiach sa musia vykonať opatrenia na ochranu nefajčiarov pred obťažovaním a účinkami tabakového dymu.

12. Tehotné ženy a dojčiace matky
Tehotné ženy a dojčiace matky musia mať možnosť oddychovať poležiačky v primeraných podmienkach. 

13. Zariadenia pre osobnú hygienu
13. 1. Šatne a uzamykateľné skrinky

13.1.1. Ak sú zamestnanci povinní nosiť špeciálny pracovný odev a nemôžu sa prezliekať z dôvodu ochrany zdravia alebo zachovania súkromia v inej miestnosti, musia mať k dispozícii primeranú šatňu.
Šatňa musí byť ľahko prístupná a musí mať dostatočnú kapacitu.

13.1.2. Šatne musia byť vybavené zariadením, ktoré umožní každému zamestnancovi  uzamknúť  jeho odev a obuv počas pracovného času. 
Ak si to okolnosti vyžadujú (napr. nebezpečné látky, vlhkosť, nečistota), uzamykateľné skrinky pre pracovný odev a obuv sa musia oddeliť od uzamykateľných skriniek pre vlastný odev a obuv.

13.1.3. Musia sa vykonať opatrenia na oddelenie šatní alebo na oddelené používanie šatní pre mužov a pre ženy.

13.2. Sprchy, záchody a umývadlá

13.2.1. Pracoviská sa musia vybaviť tak, aby mali zamestnanci v blízkosti 
a)	sprchy, ak si to vyžaduje charakter ich práce
b)	osobitné zariadenia vybavené primeraným počtom záchodov a umývadiel

13.2.2. Sprchy  a umývadlá sa musia vybaviť tečúcou vodou (v prípade potreby teplou).

13.2.3. Musia sa vykonať opatrenia na oddelenie sprchovacích miestností alebo na oddelené používanie spŕch pre mužov a  pre ženy.
Musia sa vykonať opatrenia na oddelenie záchodov alebo na oddelené používanie záchodov pre mužov a pre ženy.

14. Vybavenie prostriedkami prvej pomoci
Pracoviská sa musia vybaviť  prostriedkami prvej pomoci.
Tieto prostriedky sa musia vhodne označiť a musia byť ľahko prístupné. 

15. Zdravotne postihnutí zamestnanci
Ak je to potrebné, pracoviská musia byť usporiadané tak, aby boli vytvorené podmienky pre zdravotne postihnutých zamestnancov.
Toto ustanovenie sa vzťahuje predovšetkým na zariadenia, ktoré zdravotne postihnutí zamestnanci používajú, najmä na dvere, chodby, schodiská, sprchy, umývadlá, a záchody, ako aj na pracoviská, na ktorých sú  priamo zdravotne postihnuté osoby zamestnané.

16. Pohyb chodcov a vozidiel
Vonkajšie a vnútorné pracoviská musia byť organizované tak, aby sa chodci a vozidlá mohli bezpečne pohybovať.

17. Vonkajšie pracoviská (osobitné ustanovenia)
Ak zamestnanci vykonávajú prácu na vonkajších pracoviskách,  musia sa takéto pracoviská,  pokiaľ je to potrebné,  upraviť tak, aby zamestnanci
a)	boli chránení pred nepriaznivými poveternostnými podmienkami a ak je to potrebné, pred padajúcimi predmetmi,
b)	neboli vystavení škodlivej hladine hluku ani iným škodlivým vonkajším vplyvom ako sú plyny, výpary alebo prach,
c)	boli schopní v prípade nebezpečenstva rýchle opustiť svoje pracoviská alebo aby sa im mohla poskytnúť okamžitá pomoc,
d)	sa nemohli pošmyknúť alebo spadnúť.